Virallinen lehti nro C 249 , 25/09/1995 s. 0230



B4-1062/95 Päätöslauselma Euroopan unionin ja Yhdysvaltojen kahdenvälisistä siviili-ilmailua koskevista neuvotteluista Euroopan parlamentti, joka A. ottaa huomioon, että vuonna 1979 GATT-neuvottelujen Tokion kierroksella tehty siviili- ilmailua koskeva sopimus poisti onnistuneesti useimmat tavanomaiset siviililentokoneiden ja ilmailualan tuotteiden kaupan esteet, B. ottaa huomioon, että vuoden 1979 sopimuksessa ilmailualan teollisuudelle on annettu erikoisasema, mutta siinä ei ole tarkasti määritelty, minkä tasoiset valtion välittömät ja välilliset avustukset ja tukitoimet ovat sallittuja, C. ottaa huomioon, että Euroopan unionin ja Yhdysvaltojen välillä on tehty vuonna 1992 kahdenkeskinen sopimus, joka koskee valtionapua siviililentokoneteollisuudessa, D. ottaa huomioon, että EU ja Yhdysvallat sopivat tässä sopimuksessa kahdenkeskisesti suurten, enemmän kuin 100 matkustajapaikkaa käsittävien siviililentokoneiden välittömän ja välillisen tuen enimmäismääristä, E. ottaa huomioon, että Uruguayn kierroksen yhteydessä ehdotettiin uuden, siviililentokoneiden kauppaa koskevan GATT-sopimuksen tekemistä, joka koskisi kaikkia lentokoneteollisuuden tuotteita (eikä ainoastaan suuria siviililentokoneita) ja kaikkia maailman kauppajärjestön WTO:n jäsenvaltioita (eikä ainoastaan EU:ta ja Yhdysvaltoja), F. ottaa huomioon, että näitä neuvotteluja ei onnistuttu saattamaan päätökseen Uruguayn kierroksen aikana ja neuvottelijoille annettiin 12 kuukautta lisäaikaa sopimuksen aikaansaamiseksi ja että myöskään EU:n ja Yhdysvaltojen välisissä neuvotteluissa ei ole edistytty, G. ottaa huomioon, että unionilla on yksinomaiset toimivaltuudet yhteistä kauppapolitiikkaa ja valtionapua koskevissa asioissa, H. ottaa huomioon eurooppalaisten valuuttojen ja USA:n dollarin väliset viimeaikaiset valuuttakurssien vaihtelut, jotka ovat merkittävästi vaikuttaneet eurooppalaisen lentokoneteollisuuden kilpailukykyyn, Euroopan parlamentti, joka 1. Katsoo, että elinvoimaisen eurooppalaisen siviililentokoneteollisuuden säilyminen on tärkeää työllisyyden ja eurooppalaisen teollisuuden kilpailukyvyn kannalta; 2. Katsoo, että Yhdysvaltain hallituksen puolustukseen osoittamat suuret summat hyödyttävät merkittävästi Yhdysvaltojen siviililentokoneteollisuutta, mikä antaa sille etuja, joita Euroopan unionin teollisuudella ei ole; 3. Pahoittelee sitä, että toistaiseksi on osoittautunut mahdottomaksi saada aikaan oikeudenmukaista monenkeskistä sopimusta siviililentokoneteollisuuden valtionapua koskevista sitovista säännöistä; 4. Panee huolestuneena merkille, että unionin ja Yhdysvaltojen välinen kahdenkeskinen sopimus ei vieläkään toimi asianmukaisesti, koska Yhdysvaltojen hallintoviranomaiset eivät ole antaneet riittävästi tietoja maan siviililentokoneteollisuuden saamasta välittömästä tai välillisestä tuesta; 5. Kehottaa Yhdysvaltoja kunnioittamaan kahdenkeskisen sopimuksen kirjainta ja henkeä, jonka mukaisesti tietojen vaihto on pakollista; 6. Huomauttaa, että on vielä työskenneltävä sen hyväksi, että Yhdysvaltojen lentokoneteollisuuden välillisten tukitoimien avoimuus lisääntyisi ja siviililentokoneteollisuuden hyödyntämistä Yhdysvaltojen sotateollisuuden sovelluksista annettaisiin enemmän tietoja ja että on sovittava menettelytavoista, joiden avulla voidaan tunnistaa näistä tukitoimista koko lentokoneteollisuudelle koituva välitön ja välillinen hyöty; 7. Katsoo, että on luotava tehokkaita mekanismeja, joiden avulla voidaan valvoa yleisesti sovellettavia tukitoimia, jotka eivät anna kilpailuetua kummallekaan osapuolelle; 8. Korostaa, että ei ole Euroopan eikä Yhdysvaltojen etujen mukaista, että tällä alalla on kauppapoliittisia kiistoja; 9. Vetoaa kaikkiin WTO:n monenkeskisten neuvottelujen osapuoliin, jotta ne tekisivät kaikkensa lukkiutuneen tilanteen laukaisemiseksi ja saisivat pikaisesti aikaan sopimuksen, johon sisältyy kaikkien WTO:n jäsenvaltioiden ilmailualan teollisuuden valittujen tukitoimien keskinäinen tunnustaminen ja tasapuolisia ja tehokkaita mekanismeja, joiden avulla voidaan valvoa tukitoimien tasoa kaikissa WTO:n jäsenvaltioissa mukaan lukien alan uudet valmistajat; 10. Korostaa, että monenkeskiseen sopimukseen on sisällytettävä selkeät keskinäistä kuulemista, tietojen antamista ja erimielisyyksien sovittelumekanismeja koskevat määräykset; 11. Kehottaa siviililentokonevalmistajia Atlantin kummallakin puolella läheisempään yhteistyöhön erityisesti kilpailua edeltävillä aloilla, kuten esimerkiksi uusien lentokonetyyppien ja ympäristöystävällisempien lentokoneen moottoreiden kehittäminen; 12. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja Yhdysvaltojen hallintoviranomaisille.